সংযুক্ত আরব আমিরশাহি ২  ভারত ০ 
স্বপ্ন দেখিয়ে গেল সুনীল ছেত্রীর ভারত। এএফসি এশিয়ান কাপের গুরুত্বপূর্ণ ম্যাচটায় সংযুক্ত আরব আমিরশাহি শেষমেশ জিতল বটে কিন্তু এই ভারতকে নিয়ে বাজি ধরাই যায়। 
যে কোনও খেলায় জিততে হলে বা ভাল ফলাফল করতে হলে ভাগ্য সহায় হতে হয়। বৃহস্পতিবার এই ভাগ্যটাই ভারতের সঙ্গে ছিল না। চা পানের সময় পেয়ালা ও ঠোঁটের মধ্যে যে সামান্য ব্যবধান থাকে, এদিনও একাধিকবার তাই হল ভারতের ক্ষেত্রে।
ম্যাচের ফলাফল বলছে সংযুক্ত আরব আমিরশাহি ২ ভারত ০।  ভারত গোলগুলো পেয়ে গেলে দিনান্তে হাসতেই পারতেন ‘নীল বাঘ’রা।সেক্ষেত্রে ম্যাচের ফলাফলও ভারতের অনুকূলেই হত। ভারতের গোলকিপার গুরপ্রীত সিংহ অবশ্য এই হার নিয়ে হতাশ নন। তিনি সামনের দিকেই তাকাচ্ছেন। 
আমিরশাহি শক্তিশালী দল। এবিষয়ে কোনও সন্দেহই নেই। র‌্যাংকিংয়েও আমিরশাহি এগিয়ে ভারতের থেকে। এদিন র‌্যাংকিংয়ের পার্থক্য দূরে সরিয়ে রেখে সাহেব কোচ কনস্ট্যানটাইনের ছেলেরা মরিয়া লড়াই করলেন। শুরু থেকেই আক্রমণ শানালেন সুনীল-থাপারা। 
প্রথমার্ধে  ভারত অধিনায়কের ছোবল থামিয়ে দিলেন আমিরশাহি গোলকিপার। তখনই অনেকে প্রমাদ গুনতে শুরু করেছিলেন। উদান্তাকে হতাশায় ডুবিয়ে দিল আমিরশাহির পোস্ট। সন্দেশের বিষাক্ত হেড বিপক্ষের নাভিশ্বাস তুলে দিয়েও আমিরশাহির জাল কাঁপাল না। প্রথমার্ধে সুনীলের কম্পাস মাপা গড়ানে শট অল্পের জন্য লক্ষ্যভ্রষ্ট হল। এতগুলো সুযোগ যদি নষ্ট হয়, তাহলে কীভাবেই বা জেতা সম্ভব! নব্বই মিনিটের শেষে সুনীলের মুখটা দেখে খুবই খারাপ লাগছিল ভারতের ফুটবলপাগলদের। তিনিও মানতে পারছিলেন না এই হার। কপাল সহায় হলে আজ তো মরু শহর ‘জয় হো’ ধ্বনিতে মুখরিত হয়ে উঠত। সুনীল ধরা দিতে অন্য অবতারে। 
নিন্দুকরা এই হারের পরে অনেক কিছু খুঁজতে বসবেন। তাঁরা বলতেই পারেন, এক গোলে পিছিয়ে থেকে ভারত তো অন্য স্ট্র্যাটেজি নিতে পারত, যাতে দ্বিতীয় গোলটা হজম করতে না হয়।  দ্বিতীয় গোলটা হজম করার ফলে তো পরের পর্বে পৌঁছনোর সমীকরণ সামান্য হলেও কঠিন হয়ে গেল ভারতের কাছে। চলতি মাসের ১৪ তারিখ ফাইনাল হয়ে গেল ভারতের কাছে। সেদিন ভারতের সামনে বাহরিন। পয়েন্ট টেবলে ভারত এখনও দ্বিতীয় স্থানেই রয়েছে। দেশের তামাম ফুটবলপাগলরা কিন্তু স্বপ্ন দেখছেন। ভাগ্যদেবী আজ যদি সুনীলদের পাশে থাকতেন, তাহলে সোমবারের দিকে আর তাকিয়ে থাকতে হতো না গোটা দেশকে।